האמת המכוערת

עלילה

אבי ריכטר (קתרין הייגל) היא מפיקה בתוכנית בוקר יומית דלת רייטינג בסקרמנטו. אבי פריק קונטרול, המאמינה באהבת אמת, ובספרי עזרה עצמית כגון גברים ממאדים ונשים מנוגה ומרק עוף לנפש, חוזרת הביתה מעוד דייט כושל, ו'נופלת' על תוכנית בטלוויזיה בשם האמת המכוערת בכיכובו של מייק צ'דוויי (ג'רארד באטלר). הפרשנות של מייק באשר ל'מה גברים באמת רוצים' גורמת לאבי להתעמת אתו בשידור. יום למחרת היא מגלה שע"מ להעלות את הרייטינג, הרשת שכרה את מייק צ'דווי כמגיש פינה קבועה בתוכנית הבוקר.
מערכת היחסים רעועה בהתחלה - אבי חושבת שמייק גס רוח ודוחה, ומייק חושב שאבי היא פריק קונטרול ותמימה. לאחר שאבי פוגשת בגבר חלומותיה, רופא בשם קולין (אריק וינטר), היא ומייק עושים הסכם: אם בעזרת השיטות של מייק למערכת יחסים, אבי וקולין יהפכו לזוג, אבי תסכים לעבוד עם מייק  ללא טענות. אחרת, מייק יעזוב את תוכנית הבוקר.
בעקבות הפינה של מייק, הרייטינג בתוכנית עולה. הוא מצליח לגרום לשני מנחי התוכנית הנשואים, ג'ורג'יה ולארי להדליק מחדש את הניצוץ בנישואים שלהם, ואבי מצליחה לזכות בקולין בעזרת מייקאובר בניצוחו של מייק, והדרכותיו של מייק במהלך הדייטים שלהם שעיקריהן- תהיי כל דבר מלבד מי שאת באמת.
מייק מוזמן להופיע בתוכנית הלילה של קרייג פרגוסון, ומקבל הצעת עבודה מ-CBS. אבי נאלצת לותר על סופ"ש רומנטי במהלכו היא וקולין תכננו סוף סוף לקיים יחסי מין, על מנת לדאוג שמייק יישאר בתוכנית הבוקר. במהלך התוכנית שואל פרגוסון את מייק מי הייתה הבחורה ששברה את ליבו כך שהוא ממליץ לכולם לוותר על אהבה. למייק לוקח כמה שניות עד שהוא מוצא תשובה מתחמקת לעניין.
לאחר התוכנית, הם אוכלים ארוחת ערב ביחד, ומייק מספר לאבי שהוא לא התכוון לקבל את ההצעה ממילא, מכיוון שהוא מעדיף להישאר קרוב לאחותו ולאחיין שלו בסקרמנטו. היא שואלת אותו שוב, לגבי הבחורה ששברה את ליבו, והוא מספר לה שמדובר ביותר מבחורה אחת: הוא חווה כל כך הרבה מערכות יחסים כושלות, כך שהוא לא מאמין שקיים דבר כזה, מערכת יחסים טובה. הם שותים ורוקדים סלסה ביחד, וכשהם עולים ביחד במעלית, רגע לפני שמייק יוצא לחדר שלו, הם מתנשקים בלהט.
שניהם מבולבלים מהרגשות שהנשיקה עוררה בהם, כשקולין מגיע לחדרה של אבי, עם שמפניה בהפתעה. כשהוא פותח את השמפניה, היא ניתזת על הבגדים שלו. כשמייק נוקש בדלת חדרה של אבי על מנת לומר לה מה הוא מרגיש כלפיה, קולין פותח את הדלת ללא חולצה. מייק ממציא תירוץ, אבל כשאבי יוצאת אחריו למסדרון, הוא אומר לה שתמשיך עם קולין, ושלנשיקה לא הייתה משמעות.
כשהיא חוזרת לחדר, היא מסבירה לקולין שלא הייתה אמיתית איתו ולו לרגע בזמן שיצאו ביחד, ומראה לו שאפילו השיער שלה הוא תוספות. הם נפרדים.
מייק מתפטר ומקבל תוכנית בשם 'טירוף הבוקר עם מייק' ברשת מתחרה. אבי מוצאת מחליף למייק- ושתי התוכניות אמורות לשדר מפסטיבל הכדורים הפורחים. כשהמחליף של מייק אומר שטויות בשידור חי, אבי מחליפה אותו בכדור הפורח ופותחת במונולוג שטוען שלא ניתן לסמוך על גברים, דוגמת  מייק צ'דווי, שנטש את התוכנית, ושגברים הם פחדנים. מייק מתרגז, ונכנס לכדור הפורח ומתחיל לטעון כנגד נשים, שמחפשות 'רשימת קניות' ולא גבר. הוא ואבי מתעמתים בקשר לאותו הלילה, כשהכדור הפורח ממריא.
המצלמה ממשיכה לצלם- בכדור הפורח, אבי אומרת למייק שהיא נפרדה מקולין כבר במלון, אבל שלא יחשוב שיש לו סיכוי להמשיך איתה. הוא טוען שמעולם לא היה לו סיכוי איתה. היא טוענת שהוא קריקטורה שמפחדת להתאהב. והוא מודה שהוא מאוהב בה. כשהיא שואלת אותו למה, הוא אומר שאין לו מושג, אבל ככה זה.
בסצנת הסיום, אבי ומייק במיטה. אבי מהללת את מייק כ'אליל מין'. כשמייק שואל אותה אם היא זייפה את זה, היא עונה לו בחיוך: "לעולם לא תדע".

הפקה

הסרט הופק על ידי מפיקי הסרט לא רק בלונדינית, והתסריט נכתב על ידי ניקול איסטמן, קארן מק'קולה וקירסטן סמית.
דמותו של מייק צ'דווי מבוססת לכאורה על אדם קרולה. ג'רארד באטלר השתתף בתוכנית כצופה, במטרה להתכונן לתפקיד.

אתרי הצילום

מרבית הסרט צולמה באתרים בקליפורניה כגון: סקרמנטו, וברובע סן פדרו בלוס אנג'לס. רצף הנופים לקראת הראיון של מייק כוללת גם את גשר פורסטהיל שליד העיירה אובורן.

הכנסות

הסרט דורג במקום השלישי במדד רווחיות הסרטים בסוף השבוע הראשון לצאתו לאקרנים, לאחר שגרף 27,605,576 מיליון דולר, והיה בעל ממוצע יחס הרווח להקרנות הגבוה ביותר בדירוג.
מ-8 בנובמבר 2009, גרף הסרט 88.9 מיליון דולר בצפון אמריקה, ו-116.3 בהקרנות בשאר העולם, מה שהוביל אותו להכנסות של 205.8 מיליון דולר בסה"כ, ולמיקומו כסרט השני ברשימת הסרטים המכניסים של קתרין הייגל (לאחר הדייט שתקע אותי). בבריטניה ואירלנד, דורג הסרט במקום הראשון במדד הרווחיות תוך שהוא גורף הסרט 1.9 מיליון פאונד בסוף השבוע הראשון לצאתו.

ביקורות

מרבית הביקורות על הסרט היו שליליות.
באתר הביקורות האמריקאי Rotten Tomatoes, דורג הסרט ב-13% רייטינג בהתבסס על 169 ביקורות בממוצע של 3.7/10. פיטר טראברס, מבקר הסרטים של הרולינג סטון נתן לו חצי כוכב מתוך 4, ובטיים הוא הוגדר על ידי קליה וובלי כאחד מעשרת סרטי הבנות הגרועים שיש
. רוג'ר איברט, מבקר הסרטים של השיקגו סאן טיימס נתן לו 2 כוכבים מתוך 4.
לעומתם, הגדירה מבקרת הקולנוע של הוושינגטון פוסט רות מק'קאן את הסרט כ: "מבריק בנעימות, חד ושנון ברעננות, וסקסי למדי"
. ומבקרת הסרטים של הסטאר טריביון קארה נסוויג, טענה כי: "הדיאלוגים היו מדויקים וסקסיים, הכימיה הרוחשת בין הייגל לבאטלר הייתה מדויקת גם היא, ואם כי הסוף היה צפוי כמצופה מקומדיה רומנטית, זהו סרט בנות סקסי". היא גם הוסיפה ש "הסרט עולה על סך הקלישאות שבו".